ทิสโก้งัดดอกเบี้ยสูงทำคลอดตั๋วบี/อี4%
ธนาคารทิสโก้ส่งตั๋วแลกเงิน 7 เดือน จ่ายสูง 4% รับดอกเบี้ยขาขึ้น
20 ส.ค. 2554

ธนาคารทิสโก้ส่งตั๋วแลกเงิน 7 เดือน จ่ายสูง 4% รับดอกเบี้ยขาขึ้น
นายพิชา รัตนธรรม หัวหน้าสายธุรกิจธนบดี ธนาคารทิสโก้ เปิดเผยว่า เพื่อเป็นการรองรับความต้องการของผู้ฝากเงินที่มองหาทางเลือกในการออมและการลงทุนในช่วงที่ดอกเบี้ยยังคงเป็นขาขึ้น ล่าสุดธนาคารได้ออกผลิตภัณฑ์ตั๋วแลกเงินพิเศษ (บี/อี) อายุ 7 เดือน โดยให้อัตราดอกเบี้ยสูงถึง 4% กำหนดวงเงินฝากตั้งแต่ 5 แสนบาทขึ้นไป เพื่อเพิ่มทางเลือกการออมให้กับลูกค้าที่ไม่ต้องการล็อกเงินฝากไว้ยาวเกินไปในช่วงดอกเบี้ยขาขึ้น โดยจะเปิดขายตั้งแต่วันที่ 1-31 ส.ค. นี้ 
นอกจากนี้ ธนาคารยังได้ขยายโครงการตั๋วแลกเงินพิเศษ 4 เดือน จ่ายดอกเบี้ย 3.75% และเงินฝากพิเศษ 4 เดือน จ่ายดอกเบี้ย 3.55% สำหรับวงเงินฝากตั้งแต่ 5 แสนบาทขึ้นไป ที่จะปิดช่วงโครงการลงในวันที่ 31 ก.ค.ที่ผ่านมา ออกไปจนถึงวันที่ 31 ส.ค.นี้เช่นกัน 
“จากแนวโน้มอัตราดอกเบี้ยที่ยังอยู่ในช่วงขาขึ้น ส่งผลให้ผู้ฝากเงินมองหาผลิตภัณฑ์ทางเลือกในการออมที่ให้ผลตอบแทนที่ดี ประกอบกับนโยบายของสถาบันคุ้มครองเงินฝาก ที่จะทยอยลดวงเงินในเดือน ส.ค.นี้ ทำให้ผู้ฝากเงินหันมาพิจารณาการกระจายเงินฝาก โดยหันไปออมในผลิตภัณฑ์ทางเลือกอื่นๆ มากขึ้น ตั๋วแลกเงินจึงเป็นทางเลือกที่น่าสนใจ” นายพิชา กล่าว